Dragi učenci, spoštovani starši, sodelavci

Naj bodo počitnice dolge 3 dni, en teden, dva meseca, vedno so prekratke. In vsako leto znova je na koledarju 1. september, ki ga vsi težko pričakujete, čeprav to neradi priznate.

Vsakega 1. septembra se za učence začne pisati nova zgodba. Vanjo stopate vi, učenci in starši, s svojimi pričakovanji, željami, načrti in novimi izkušnjami. Vanjo stopamo mi, delavci šole, ki bomo s svojim strokovnim znanjem skrbeli, da se bo tudi v šolskem letu 2022/23 spisala zgodba, ki bo ostala v prijetnem spominu vsem nam. Center za vzgojo, izobraževanje in usposabljanje Velenje vas bo obiskovalo 135, pet med vami pa bo prvič prestopilo šolski prag. Vsaj 620 ur bomo izvajali na terenu, v obliki dodatne strokovne pomoči.

Kot vsako leto, boste tudi letos zagotovo opazili kakšno spremembo v šolskih prostorih. Ker se število učencev na naši šoli iz leta v leto povečuje, bo pet razredov brez matične učilnice v šoli, pouk za 2 razreda bo potekal na Gaudeamusu, prostore za 3 učilnice pa nam je prijazno odstopila tudi OŠ Šalek.

Odprti bomo za nova znanja in spoznanja, za vrednote, ki nam prinašajo sobivanje v spoštljivih medsebojnih odnosih in sodelovalnosti, kjer je prostor za razumevanje in sprejemanje drugačnosti ter za medsebojno pomoč in podporo. Da pa bo vse to potekalo brezhibno, vas prosim, da tudi letos dosledno upoštevate hišni red, predvsem pa, spoštovani starši, da na govorilne ure prihajate ob dogovorjenem času in ne motite učnega procesa nenajavljeni.

Kaj več boste izvedeli danes v nadaljevanju pri razrednikih oziroma na 1. roditeljskem sestanku, ki bo v ponedeljek, 19. 9. 2022 ob 16. uri.

Vsem skupaj prihajajočem šolskem letu vam želim veliko uspehov in prijetnih trenutkov ter da se boste v šolskih prostorih dobro počutili.

mag. Aleksander Vališer, ravnatelj